Title: ประกาศองค์การบริหารส่วนตำบลปราณบุรี เรื่อง การดำเนินการตามพระราชบัญญัติข้อมูลข่าวสารของราชการ พ.ศ. 2540 เกี่ยวกับการจัดระบบข้อมูลข่าวสารส่วนบุคคล ขององค์การบริหารส่วนตำบลปราณบุรี

ประกาศองค์การบริหารส่วนตำบลปราณบุรี

ประกาศองค์การบริหารส่วนตำบลปราณบุรี
เรื่อง
การดำเนินการตามพระราชบัญญัติข้อมูลข่าวสารของราชการ
พ.ศ.
๒๕๔๐ เกี่ยวกับการจัดระบบข้อมูลข่าวสารส่วนบุคคล
ขององค์การบริหารส่วนตำบลปราณบุรี[๑]

ด้วยพระราชบัญญัติข้อมูลข่าวสารของราชการ พ.ศ.
๒๕๔๐ มาตรา ๒๓ กำหนดว่าหน่วยงานของรัฐต้องปฏิบัติเกี่ยวกับการจัดระบบข้อมูลข่าวสารส่วนบุคคลและจัดให้มีการพิมพ์ในราชกิจจานุเบกษา
โดยต้องมีการตรวจสอบแก้ไขให้ถูกต้องอยู่เสมอ เช่น
ประเภทของบุคคลที่มีการเก็บข้อมูลไว้ ประเภทของระบบข้อมูลข่าวสารส่วนบุคคล
ลักษณะของการใช้ข้อมูลตามปกติ วิธีการขอตรวจดูข้อมูลข่าวสารของเจ้าของข้อมูล
วิธีการขอให้แก้ไขเปลี่ยนแปลงข้อมูลและแหล่งที่มาของข้อมูล 

เพื่อให้การดำเนินการดังกล่าวเป็นไปตามพระราชบัญญัติข้อมูลข่าวสารของราชการ
พ.ศ. ๒๕๔๐ องค์การบริหารส่วนตำบลปราณบุรี
จึงได้จัดระบบข้อมูลข่าวสารส่วนบุคคลขององค์การบริหารส่วนตำบลปราณบุรี
อำเภอปราณบุรี จังหวัดประจวบคีรีขันธ์ ดังนี้

๑. ประเภทของบุคคลที่มีการจัดเก็บข้อมูลไว้
๑.๑ นายกองค์การบริหารส่วนตำบล
รองนายกองค์การบริหารส่วนตำบล เลขานุการนายกองค์การบริหารส่วนตำบล
๑.๒ ประธานสภาองค์การบริหารส่วนตำบล
รองประธานสภาองค์การบริหารส่วนตำบล สมาชิกสภาองค์การบริหารส่วนตำบล
๑.๓ พนักงานส่วนตำบล ลูกจ้างประจำ
สังกัดองค์การบริหารส่วนตำบลปราณบุรี

๒. ประเภทของระบบข้อมูลข่าวสารส่วนบุคคล
๒.๑ ทะเบียนประวัติ แฟ้มประวัติ

๓. ลักษณะการใช้ข้อมูลตามปกติ
ใช้ในการบริหารงานบุคคลขององค์การบริหารส่วนตำบลปราณบุรี

๔. วิธีการขอตรวจดูข้อมูลข่าวสารของเจ้าของข้อมูล
๔.๑
กรอกแบบลงในคำขอตรวจสอบข้อมูลข่าวสารส่วนบุคคลต่อเจ้าหน้าที่ผู้รับผิดชอบดูแลศูนย์ข้อมูลข่าวสาร
๔.๒ ผู้มีอำนาจขององค์การบริหารส่วนตำบล ได้แก่
นายกองค์การบริหารส่วนตำบลปราณบุรี ผู้รักษาราชการแทน
หรือเจ้าหน้าที่ผู้รับมอบหมายให้เป็นผู้พิจารณาอนุมัติ
หรืออนุมัติและเจ้าหน้าที่ผู้รับผิดชอบจะดำเนินการต่อไป

๕. วิธีการขอแก้ไขเปลี่ยนแปลงข้อมูล
๕.๑ ขอเปลี่ยนแปลงแก้ไขวัน เดือน ปีเกิด
ของพนักงานส่วนตำบลและลูกจ้าง ปฏิบัติตามระเบียบสำนักนายกรัฐมนตรีว่าด้วยการแก้ไข
วัน เดือน ปีเกิด ในทะเบียนประวัติข้าราชการ พ.ศ. ๒๕๔๘ ข้อ ๔ วรรค ๒
๕.๒ การแก้ไขเพิ่มเติมรายการในแฟ้มประวัติ (ก.พ.
๗) มีแนวปฏิบัติดังนี้
(๑) การผ่านการอบรม ดูงาน
และได้รับเครื่องราชอิสริยาภรณ์ แจ้งการเปลี่ยนแปลงหรือเพิ่มเติม
โดยสำเนาเอกสารหลักฐานที่เกี่ยวข้อง ให้งานบริหารงานบุคคล
สำนักงานปลัดองค์การบริหารส่วนตำบล จำนวน ๑ ชุด
(๒) การเพิ่มวุฒิการศึกษา
ใช้หลักฐานสำเนาประกาศนียบัตร ปริญญาบัตรและสำเนาใบแสดงผลการศึกษา จำนวน ๑ ชุด
(๓) การเปลี่ยนชื่อตัว ชื่อสกุล
ให้แจ้งการเปลี่ยนแปลงโดยแนบสำเนาเอกสารหลักฐานใบเปลี่ยนชื่อตัว ชื่อสกุล
พร้อมกับแนบ ทร. ๑๔ (สำเนาทะเบียนบ้าน)
(๔) การเพิ่มรายการอื่นๆ เช่น
การเปลี่ยนสายงานข้ามสายงาน การเปลี่ยนตำแหน่ง ฯลฯ ให้ส่งสำเนาคำสั่งหรือหลักฐานอื่นๆ
ที่เกี่ยวข้อง จำนวน ๑ ชุด

๖. แหล่งที่มาของข้อมูล
๖.๑ เจ้าของประวัติ
๖.๒ คำสั่งบรรจุแต่งตั้ง โอน (ย้าย)
และคำสั่งอื่นๆ ของต้นสังกัด
๖.๓ ผลการเลือกตั้งและแต่งตั้ง

จึงประกาศมาให้ทราบโดยทั่วกัน

ประกาศ
ณ วันที่ ๘ กุมภาพันธ์ พ.ศ. ๒๕๕๑
บำรุง
 ตรีเพชร
นายกองค์การบริหารส่วนตำบลปราณบุรี

ปริยานุช/ผู้จัดทำ
๑๘
เมษายน ๒๕๕๑

[๑]
ราชกิจจานุเบกษา เล่ม ๑๒๕/ตอนพิเศษ ๗๐ ง/หน้า ๖/๑๐ เมษายน ๒๕๕๑